Jørn Dohrmann (DF), 2011-11-18:
Dansk Folkeparti vil sige, at vi selvfølgelig også hilser det, at man kan gøre det nemmere for kommunerne derude, velkommen, men vi må også spørge ministeren, om man ikke godt kunne forbedre det her lovforslag lidt med den her abonnementsordning, altså så man ligesom giver borgerne og nogle interesseorganisationer en mulighed for at tilmelde sig, ligesom det er foreslået i høringssvarene.
For med den måde, som der er lagt op til i lovforslaget, er det meget op til den enkelte kommune egentlig at sige, hvordan den ønsker at tilbyde den her service til de forskellige organisationer.
Der mener vi at man kan forbedre lovforslaget, og det vil jeg høre om ministeren er indstillet på at tage en drøftelse af.
Den vil vi gerne bibeholde, og der synes jeg, det vil klæde regeringen, hvis det er, den vil bibeholde en klageadgang.
For det er jo vigtigt, sådan at hvis der opstår nogle situationer, hvor en borger eller nogle interesseorganisationer ønsker at klage, jamen så kan de gøre det.
Skulle vi ikke ligesom sikre, at demokratiet bliver ved med at bestå?
Derfor kan vi med den forenkling, der er lagt op til her, godt støtte dele af forslaget, men vi håber på, at man vil rette forslaget til der, hvor der er nogle betænkeligheder.
Nu tænker jeg jo på, at der er mange af de ældre medmennesker derude, som ikke har adgang til internettet, eller som måske ikke har været vant til at bruge det.
Hvordan skal de lige holde sig ajour?
Jeg ved godt, at særlig Dansk Folkeparti i forhandlingerne om satspuljen har været med til at få afsat noget; hr. Dennis Flydtkjær har i hvert fald lagt vægt på, at der bliver afsat de her 28 mio. kr. til netop at sikre, at de ældre borgere får nemmere adgang, og at de får noget undervisning i at bruge it-systemer.
Men det løser altså ikke hele problemet med det her.
Så jeg vil høre, om ministeren også ligesom kunne komme ind på, om der ikke kunne være en annoncering i et begrænset omfang, kan man sige – ikke sådan, at man annoncerer hele projektet, men at man annoncerer, at nu er der en afgørelse omkring en lokalplan i det og det område.
Det vil være meget fornuftigt, så borgerne kan føle sig ajourført og få en chance for at få de her oplysninger, uden at de skal ind og kigge på kommunens hjemmeside hver dag og være sikre på, om de nu også har fundet den rigtige del på siden.
Så hvis de her små ændringer kan lade sig gøre, er vi i Dansk Folkeparti meget positive over for det her forslag, og vi håber på, at de her ca. 22 mio. kr. kan gå til andre ting i kommunerne og ikke bare bliver taget tilbage af regeringen i forbindelse med DUT-systemet, for i forbindelse med det kan der jo sagtens lægges op til, at kommunerne mister de her penge.
Det håber vi ikke sker.
Vi håber, at det reelt er penge til serviceforbedringer for kommunerne derude.
Der ser vi og har i lang tid set, at der er lange sagsbehandlingstider.
Dem ønsker Dansk Folkeparti markant sat ned.
Og der vil jeg også bare spørge ministeren, om der kommer nogle initiativer, som vil gøre, at det også rent faktisk sker.
Så vi er positive, men alligevel ønsker vi også, at der sker nogle ændringer, og det håber jeg på at vi kan få ministerens tilsagn til.